Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: és a magánnyugdíj rendszerrel kapcsolatos nyilvántartások azonosító kódja. Az 1996. évi XX. törvény 7. §-a szerint az
Paragraph Index: 1412

2. A Hpt. 50. §-a a banktitok fogalmát a következőképpen határozza meg. „Banktitok minden olyan, az egyes ügyfelekről a pénzügyi intézmény rendelkezésére álló tény, információ, megoldás vagy adat, amely ügyfél személyére, adataira, vagyoni helyzetére, üzleti tevékenységére, gazdálkodására, tulajdonosi, üzleti kapcsolataira, valamint a pénzügyi intézmény által vezetett számlájának egyenlegére, forgalmára, továbbá a pénzügyi intézménnyel kötött szerződéseire vonatkozik.” A hitelintézeti törvény úgy rendelkezik, hogy a banktitokra vonatkozó rendelkezések szempontjából „a pénzügyi intézmény ügyfelének kell tekinteni mindenkit, aki a pénzügyi intézménytől pénzügyi szolgáltatást vesz igénybe.” Azon magánszemélyek, akiknek kölcsönkérelmét (szerződési ajánlatát) a hitelintézet a hitelképesség hiánya miatt nem fogadta el, a fenti törvényi definíció szerint nem minősülnek a bank ügyfelének. A felek között nem jött létre polgári jogi szerződés, ebből következően a bank a továbbiakban nem kezelheti a másik fél ajánlatában szereplő személyes adatokat, hiszen erre törvény nem hatalmazza fel. Az Avtv. szerint az információs önrendelkezési jog gyakorlásának feltétele és egyben legfontosabb garanciája a célhoz kötöttség. Az Avtv. 5. §-a alapján személyes adatot kezelni csak meghatározott célból, jog gyakorlása és kötelezettség teljesítése érdekében lehet. Csak olyan személyes adat kezelhető, amely az adatkezelés céljának megvalósulásához elengedhetetlen, a cél elérésére alkalmas, csak a cél megvalósulásához szükséges mértékben és ideig.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes